Diana je želela dati spodbudo vojakom, ki so se borili v zalivski vojni, zato je decembra 1990 obiskala Nemčijo, kjer se je srečala z njihovimi družinami. Ponovno je odpotovala v isto državo mesec dni pozneje, januarja 1991, kjer je obiskala postajo vojske v Bruggenu in jim napisala tudi spodbudno pismo, ki je bilo objavljeno v vojaških novicah. Leta 1991 je s Charlesom obiskala kraljevo univerzo v Kingstonu v Ontariu, kjer sta predstavila repliko kraljeve listine. Septembra je Diana sama obiskala Pakistan, pozneje pa sta s Charlesom odpotovala še v Brazilijo, kjer je obiskala organizacije, ki so si prizadevale odpraviti brezdomstvo uličnih otrok. Zadnja potovanja v družbi Charlesa je opravila leta 1992, ko sta obiskala Indijo in Južno Korejo. Diana je obiskala bolnišnico matere Terezije v Kalkuti. Z ustanoviteljico reda Misijonark ljubezni se je istega leta srečala še enkrat in stkala prijateljski odnos. Med indijsko turnejo so bile posnete tudi fotografije Diane pred Tadž Mahalom.